
Tisztelt Képviselő-testület!

I. Előzmények:

Fót Város Önkormányzata – közbeszerzési eljárás eredményeként - 2021. augusztus 31-én Szolgáltatási szerződést kötött a Blaguss Agora Hungary Kft-vel autóbusszal végzett különcélú menetrend szerinti személyszállítási szolgáltatási feladat ellátására,mely határozott időtartamú szerződés 2022. augusztus 31. napjáig hatályos.  
A szolgáltatást kizárólag fóti lakosok vehetik igénybe, díjmentesen, más utasok a járatok használatából kizárásra kerülnek. A járatok jelenleg hétfőtől péntekig és munkanapokon naponta öt, míg szombat, vasárnap és ünnepnapokon naponta négy alkalommal szállítják az utasokat.
A Blaguss Agora Hungary Kft. a beállított új autóbusszal és a helyi illetőségű gépjárművezetővel magas színvonalú szolgáltatást nyújt a lakosság teljes megelégedésére.

II. A döntéshez szükséges információk, tájékoztatások:

A Hivatal egyeztetéseketfolytatotta szolgáltatásról, a tapasztalatokról, a menetrend esetleges módosításáról, a szolgáltatást igénybe vevő utasok igényeiről.

Az egyeztetéseken elhangzottak és a helyszíni bejárások alapján, valamint a Hivatal által elektronikus médiában meghirdetett lakossági kérdőívlegfontosabb tapasztalatai a következők:
· a hétvégi járatok kihasználtsága gyenge, a két nap során átlagosan 20 utas használja, az utasok a szintén térítésmentes, Auchan üzemeltetésében hasonló időpontokban közlekedő buszjáratot is igénybe tudják venni;
· munkanapokon a reggeli két járat esetén kimagasló, a délutáni járatok esetén is erősödő a kihasználtság, így érdemes lenne a napi járatszámot emelni;
· 2021. szeptemberében a Dunakeszi Okmányiroda elköltözött a Dunakeszi vasútállomás mellé és már Kormányablakként működik, így igényként merült fel, hogy a járattal az SZTK mellett a Kormányablak is elérhető legyen;
· rendkívül fontos a vasúti menetrendhez történő kapcsolódás, csatlakozás, a reggeli időpontokban a Budapest felé induló vonatok biztos elérése, délután az utasok állomásokról történő elszállítása kapjon prioritást, valamint fontos lenne Dunakeszi vasútállomásról Vác elérése (Jávorszky Ödön Kórház és egyes hivatalok, ügyfélszolgálati irodák);
· további igény a Sátorfák, illetve az Istvánhegy területeinek bekapcsolása a szolgáltatásba.

Fentiek figyelembevételével és a lehetséges módosítások beépítésével a menetrendben az alábbi változtatási javaslatokat terjesztem elő:
· a hétvégi napokon a szolgáltatás megszűnik;
· hétköznap – az eddigi öt darab járat helyett –a járatok átszervezése eredményeképpen tíz járat közlekedik naponta; így megoldható, hogy Fót közigazgatási határán kívül mindegyik járat csak egy megállót érint, ez a megálló a Dunakeszi vasútállomás vagy a Dunakeszi SZTK;
· a menetrend átalakításával a vasúti menetrendhez – Fót állomás, Fótújfalu, illetve Dunakeszi vasútállomáshoz - történő kapcsolódás megoldódik;
· megtörténik a Sátorfák becsatolása a menetrendbe, az új megállóhely kialakításának előkészítését a Hivatal megkezdte
A menetrend „A” és „B” változatban készült, különbség a Dunakeszi SZTK-tól visszainduló járatok útvonala.


Becsült érték
A közbeszerzési eljárás becsült értéke: nettó 69.600.000Ft (bruttó88.392.000 Ft) 24 hónapra, nettó 2.900.000 Ft (bruttó 3.683.000 Ft) összegű havi díj alapján. 
A becsült érték kiszámítása indikatív ajánlat bekérésén alapul, az ajánlat dinamikus árazás szerint készült (alapdíj: nettó 2.500.000 Ft, bruttó 3.175.000 Ft; üzemanyagmátrix szerinti díj: nettó 400.000 Ft, bruttó 508.000 Ft havonta, 650 Ft/l bruttó gázolaj árral számolva). 

Bírálati szempont:	legjobb ár-érték arány
1. Ajánlati ár (havi nettó, Ft)*							70 – súlyszám
2. A teljesítéshez használt autóbuszok életkorának átlaga (években)		30 – súlyszám

*A Kormány üzemanyag-árazására vonatkozó rendelete az autóbuszokra nem vonatkozik, a szolgáltatóknak piaci áron kell az üzemanyagot vételezni. A kiszámíthatatlan energiaárak miatt az indikatív ajánlatot adó társaság - az eredeti elképzelésnek megfelelően - az ajánlatát dinamikus árazás szerint készítette.Azonban ez a konstrukció közbeszerzési szempontból nem javasolt, ugyanis mátrix alapján adott ajánlati árak nem lennének összehasonlíthatóak. Mindezen okokból – az eddigiekhez hasonlóan – javasoljuk egyösszegű ajánlati ár megadását a közbeszerzési eljárás során. Ugyanakkor az energiaárak kiszámíthatatlanságának és a szolgáltató üzleti kockázatának mérséklése céljából szükséges a KSH által közölt éves inflációs ráta szerinti díjnövekmény lehetőségét a szerződésben biztosítani.  

Szerződés időtartama
Határozott idejű Szolgáltatási szerződés 2022. szeptember 1-jétől 2024. augusztus 31-ig.

Pénzügyi-gazdasági, illetve műszaki-szakmai alkalmasság (Javasoljuk az alábbiak előírását):
Műszaki-szakmai alkalmasság: 
· Alkalmas az Ajánlattevő, ha rendelkezik az 5/1990. (IV.12.) KöHÉM rendeletnek és a 89/1988. (XII.20.) MT rendeletnek megfelelő műszaki állapotú, legalább 1 db, a szolgáltatás teljesítésére alkalmas, 1+17 fő (1 fő gépjárművezető, 17 fő utas) ülőhellyel rendelkező, klimatizált, mozgáskorlátozottak utaztatására is alkalmas (alacsonypadlós) autóbusszal.
· Alkalmas az Ajánlattevő, ha rendelkezik legalább 1 fő, a 261/2011. (XII.7.) Korm. rendelet előírásainak megfelelő végzettséggel és képzettséggel (hatályos és megfelelő kategóriás gépjárművezetői engedély és hatályos PÁV II. vizsga) rendelkező gépjárművezetővel.
· Alkalmas az Ajánlattevő, ha rendelkezik a székhelye szerint illetékes megyei (fővárosi) kormányhivatal által – a 261/2011. (XII.7.) Korm. rendelet előírásai alapján – kiállított autóbusszal díj ellenében végzett személyszállítási engedélykivonatokkal. 
· Alkalmas az Ajánlattevő, ha rendelkezik az elmúlt három évben legalább egy darab, egy év időtartamban, azonos nagyságú városban, a teljesítési előírásoknak és a szerződésnek megfelelő módon teljesített közbeszerzés tárgya szerinti szolgáltatás referenciával. 

Biztosítékok
A szerződésben az alábbi biztosítékok előírása indokolt:
· Késedelmi kötbér: havi szolgáltatási díj 1%-a (max. 20%) alkalmanként a 15 percet meghaladó regisztrált késés esetén
· Hibás teljesítési kötbér: havi szolgáltatási díj 1%-a (max. 20%) alkalmanként a regisztrált min. 1 darab járatkimaradás, illetve megálló kihagyás esetén
· Meghiúsulási kötbér: havi szolgáltatási díj 20%-a
Szerződéskötési feltétel: Nyertes Ajánlattevőnek rendelkeznie kell a teljesítés során üzemelő gépjárművek forgalmi rendszáma szerinti kötelező gépjármű-felelősségbiztosítással.
Mindezek alapján a Dr. Sándor Ügyvédi Iroda elkészíti a közbeszerzési eljárás dokumentációit. Az alkalmazandó eljárásrendet illetően a Kbt. 112. § (1) bekezdés b) pontja szerinti hirdetménnyel induló nemzeti nyílt közbeszerzési eljárás lefolytatására a törvény lehetőséget ad.

Az Önkormányzat költségvetése nem tartalmaz elegendő fedezetet a feladat megvalósításához. A szükséges többletfedezet az Önkormányzat 2022. éviköltségvetésének – az ezt a fedezettételt is előirányzó – I. módosítása során, annak – az ezt a fedezettételt továbbra is tartalmazó formában történő – elfogadása és hatályba lépése esetén a költségvetés dologi kiadások előirányzatán biztosításra kerül.

A fentiek alapján a következő határozati javaslatot terjesztem a Tisztelt Képviselő-testület elé. A menetrend „A” és „B” változatban készült, a T. Képviselő-testület a határozati javaslatban tudja eldönteni, hogy az „A” vagy „B” variáció szerepeljen a döntésben!

[bookmark: _Hlk20984187]III. Határozati javaslat:

…/2022.(V.26.) KT-határozat

1./ Fót Város Önkormányzat Képviselő-testülete az „Autóbusszal végzett különcélú menetrend szerinti személyszállítási szolgáltatási feladat ellátása” tárgyában a nyílt közbeszerzési eljárást megindítja, elfogadja a menetrend„...” változatátés felkéri a Dr. Sándor Ügyvédi Irodát, hogy a közbeszerzési eljárást folytassa le. 

2./ Fót Város Önkormányzat Képviselő-testülete felkéri a Polgármestert, hogy az „Autóbusszal végzett különcélú menetrend szerinti személyszállítási szolgáltatási feladat ellátása” tárgyában indított közbeszerzési eljárás nyertesének személyére vonatkozó döntést hozza meg.Az ajánlatok értékelésének szempontja a legjobb ár-érték arány. 

3./ Fót Város Önkormányzat Képviselő-testülete felkéri a Polgármestert, hogy az „Autóbusszal végzett különcélú menetrend szerinti személyszállítási szolgáltatási feladat ellátása” tárgyában lefolytatott közbeszerzési eljárás eredményessége esetén az eljárás nyertesével az Önkormányzat 2022. éviköltségvetésének a feladat ellátásához bruttó 8.000.000 Ft összegű szükséges többlet fedezettételt is előirányzó I. módosításának – az ezt a fedezettételt továbbra is tartalmazó formában történő – elfogadását és hatályba lépését követően a Szolgáltatási szerződést írja alá.

4./ A Képviselő-testület felkéri a Polgármestert, hogy a szolgáltatás 2023. és 2024. évi fedezetét az Önkormányzat 2023. évi és 2024. évi költségvetésébe tervezze be. A Képviselő-testület az energiaárak miatti, esetleges, szerződésben szabályozott mértékű – KSH által közölt éves inflációs ráta szerinti - díjnövekmény fedezetét a költségvetésben biztosítani fogja.

Felelős: polgármester
Határidő: 1./ pont: eljárás indítása 2022. június 20.; 2./ pont: 2022. augusztus 5.; 3./ pont: 2022. augusztus 25.; 4./ pont: a 2023. és 2024. évi költségvetések tervezése

Jogszabályi hivatkozás:
· A közbeszerzésekről szóló 2015. évi CXLIII. törvény 112. § 
· Fót Város Önkormányzat Képviselő-testületének 14/2020. (IX. 28.) önkormányzati rendelete a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról 57. § (minősített többség)
· 261/2011.(XII.7.) Korm. rendelet a díj ellenében végzett közúti árutovábbítási, a saját számlás áruszállítási, valamint az autóbusszal díj ellenében végzett személyszállítási és a saját számlás személyszállítási tevékenységről, továbbá az ezekkel összefüggő jogszabályok módosításáról

Az előterjesztés melléklete:
1.sz. melléklet: Menetrend „A„ változata
2.sz. melléklet: Menetrend „B„ változata

